*Projekts*

LATVIJAS REPUBLIKAS MINISTRU KABINETS

2017.gada\_\_ \_\_\_\_\_\_\_ Noteikumi Nr.

Rīgā (prot. Nr. .§)

**Kārtība kādā veicami pasažieru komercpārvadājumu ar taksometru un prasības speciālās atļaujas (licences) saņemšanai**

*Izdoti saskaņā ar* [*Autopārvadājumu likuma*](https://likumi.lv/ta/id/36720-autoparvadajumu-likums)[*35.panta*](https://likumi.lv/ta/id/36720-autoparvadajumu-likums#p35) *trešo daļu,   
likuma "*[*Par mērījumu vienotību*](https://likumi.lv/ta/id/42562-par-merijumu-vienotibu)*"* [*6.panta*](https://likumi.lv/ta/id/42562-par-merijumu-vienotibu#p6) *otro daļu,   
likuma "*[*Par atbilstības novērtēšanu*](https://likumi.lv/ta/id/63836-par-atbilstibas-novertesanu)*"* [*7.panta*](https://likumi.lv/ta/id/63836-par-atbilstibas-novertesanu#p7) *pirmo daļu,*

*Likuma “Par nodokļiem un nodevām 28.1 panta ceturto daļu,*

1. **Vispārīgie jautājumi**
2. Noteikumi nosaka:
   1. prasības plānošanas reģiona un republikas pilsētas speciālās atļaujas (turpmāk - licences) pasažieru komercpārvadājumu ar taksometru saņemšanai;
   2. kārtību, kādā veicami pasažieru komercpārvadājumi ar taksometru;
   3. taksometru radītā vides piesārņojuma ierobežojumus un siltumnīcefekta gāzu emisiju apjomu plānošanas reģionos;
   4. Valsts ieņēmumu dienestam sniedzamās informācijas apjomu;
   5. īpašās metroloģiskās un tehniskās prasības un atbilstības novērtēšanas procedūras taksometra skaitītājiem, kuri ir nodoti lietošanā (uzstādīti taksometrā).
3. Šo noteikumu izpratnē:
   1. taksometra skaitītājs – mērierīce, kas darbojas kopā ar taksometra signālģeneratoru un kopā ar to veido mērīšanas līdzekli. Šī mērierīce nosaka brauciena ilgumu un aprēķina attālumu, pamatojoties uz signālu, kas saņemts no signālģeneratora. Pamatojoties uz aprēķināto attālumu vai noteikto brauciena ilgumu, vai abiem kopā, tas veic papildaprēķinus un uzrāda maksu par braucienu;
   2. tarifs - vienības likme (*euro* un *euro centos*) taksometra pakalpojuma nolīgšanai, vienam kilometram un vienai minūtei. Tarifs vienam kilometram nevar būt vienāds ar “0,00 *euro*”.
   3. braukšanas maksa – kopējā naudas summa par braucienu, kuru veido taksometra nolīgšanas maksa, brauciena garums vai ilgums, vai taksometra nolīgšanas maksa, brauciena garums un brauciena ilgums kopā.
   4. papildmaksa – maksa par atsevišķi no pārvadājuma sniegtu pakalpojumu.
4. Būtiskās prasības taksometra skaitītājiem noteiktas normatīvajā aktā par metroloģiskajām prasībām mērīšanas līdzekļiem. Īpašās metroloģiskās un tehniskās prasības taksometra skaitītājiem noteiktas šo noteikumu [1.pielikumā](https://likumi.lv/doc.php?id=249996#piel1).
5. Pārvadātājs var veikt pasažieru komercpārvadājumus ar taksometru ja tam atbilstoši šajos noteikumos noteiktajām prasībām ir izsniegta licence, atbilstoši normatīvo aktu prasībām aprīkots taksometrs un ir izsniegta licences kartīte uz katru pārvadājumu pakalpojumā iesaistīto taksometru.
6. Licenci un licences kartīti transportlīdzeklim izsniedz republikas pilsētas pašvaldība vai plānošanas reģions (turpmāk – institūcijas). Lēmuma pieņemšanai institūcija var izveidot licencēšanas komisiju.
7. Institūcija lemj par:
   1. licences izsniegšanu, licences darbības apturēšanu uz laiku, apturētas licences darbības atjaunošanu, licences anulēšanu, licences nosacījumu (turpmāk - tarifu plāna) saskaņošanu atteikumu saskaņot tarifu plānu;
   2. licences kartītes izsniegšanu, licences kartītes darbības apturēšanu uz laiku, apturētas licences kartītes darbības atjaunošanu, licences kartītes anulēšanu.
   3. atteikumu izsniegt licenci, licences kartīti vai atteikumu saskaņot tarifu plānu;
8. Licenci izsniedz uz 4 gadiem. Licences kartīti izsniedz uz licences darbības laiku, bet ne ilgāk kā uz transportlīdzekļa nomas līguma termiņu, ja transportlīdzeklis ir nomāts.
9. Licences saņemšanai, tarifu plāna saskaņošanai un licences kartītes saņemšanai pārvadātājs iesniedz institūcijā iesniegumu. Ja institūcija to nodrošina, pārvadātājs var iesniegt iesniegumu elektroniski institūcija tīmekļa vietnē vai latvija.lv vietnē, aizpildot iesnieguma formu.
10. Institūcijas lēmums par licences izsniegšanu vai tarifu plāna grozījumu saskaņošanu tiek paziņots, publicējot to iestādes tīmekļa vietnē.
11. Lēmums par licences kartītes izsniegšanu tiek paziņots ievadot informāciju Taksometru un to vadītāju valsts reģistrā (turpmāk – Reģistrā).
12. Institūcijas lēmums par licences un/vai licences kartītes darbības apturēšanu uz laiku vai anulēšanu, kā arī par atteikumu apstiprināt tarifu plānu tiek paziņots normatīvajos aktos noteiktajā kārtībā.
13. Pārvadātājs institūcijas lēmumu var apstrīdēt normatīvajos aktos noteiktajā kārtībā.

**2.Prasības licences un licences kartītes saņemšanai**

**2.1. Prasības licences saņemšanai**

13. Lai saņemtu licenci, pārvadātājam jāatbilst šādām prasībām:

* 1. pārvadātājs reģistrēts Latvijas Republikas Uzņēmumu reģistrā, tam nav pasludināts maksātnespējas process, tas neatrodas likvidācijas procesā, kā arī pārvadātāja saimnieciskā darbība nav apturēta vai izbeigta;
  2. pārvadātājam nav nodokļu maksājumu parāda, kura kopsumma pārsniedz likuma "[Par nodokļiem un nodevām](https://likumi.lv/ta/id/33946-par-nodokliem-un-nodevam)" [18.panta](https://likumi.lv/ta/id/33946-par-nodokliem-un-nodevam#p18) pirmās daļas 8.punktā noteikto nodokļu (nodevu) parāda kopsummu, no kuras sākot nodokļu administrācija nodrošina publisku informācijas pieejamību;
  3. uzņēmuma likumiskajiem pārstāvjiem nav sodāmība par noziedzīgiem nodarījumiem tautsaimniecībā, pret satiksmes drošību, par cilvēku tirdzniecību, par narkotisko un psihotropo vielu neatļautu izgatavošanu, iegādāšanos, glabāšanu, pārvadāšanu, pārsūtīšanu realizācijas nolūkā un realizēšanu vai narkotisko un psihotropo vielu ražošanas, iegādāšanās, glabāšanas, uzskaites, izsniegšanas, pārvadāšanas un pārsūtīšanas noteikumu pārkāpšanu, kriminālsodāmība Eiropas Savienības dalībvalstīs, kā arī sodāmība uzņēmumam vai uzņēmuma likumiskajiem pārstāvjiem par administratīvajiem pārkāpumiem autopārvadājumu jomā.

1. Lai pārbaudītu pārvadātāja atbilstību licences izsniegšanas prasībām, institūcija normatīvajos aktos noteiktajā kārtībā iegūst informāciju un pārliecinās par:
   1. par Latvijas Republikas Uzņēmumu reģistra reģistros esošajiem datiem;
   2. valsts noteikto nodokļu, nodevu un citu valsts noteikto obligāto maksājumu nomaksu;
   3. Iekšlietu ministrijas Informācijas centra Sodu reģistrā  par uzņēmuma likumisko pārstāvju sodāmību par noziedzīgiem nodarījumiem tautsaimniecībā, pret satiksmes drošību, par cilvēku tirdzniecību, par narkotisko un psihotropo vielu neatļautu izgatavošanu, iegādāšanos, glabāšanu, pārvadāšanu, pārsūtīšanu realizācijas nolūkā un realizēšanu vai narkotisko un psihotropo vielu ražošanas, iegādāšanās, glabāšanas, uzskaites, izsniegšanas, pārvadāšanas un pārsūtīšanas noteikumu pārkāpšanu, kriminālsodāmību Eiropas Savienības dalībvalstīs, kā arī par uzņēmumam vai uzņēmuma likumiskajiem pārstāvjiem uzliktajiem administratīvajiem sodiem autopārvadājumu jomā.
2. Minētie reģistri institūcijai informāciju sniedz bez maksas.
3. Institūcija normatīvajos aktos noteiktajā kārtībā, izvērtējot pārvadātāja atbilstību šo noteikumu 13. punktā noteiktajām prasībām, nolemj:
   1. izsniegt licenci;
   2. atteikt izsniegt licenci.
4. Institūcijas lēmums par licences izsniegšanu tiek paziņots trīs darba dienu laikā no institūcijas lēmuma pieņemšanas dienas, iestādes tīmekļa vietnē publicējot šādu informāciju:
   1. pārvadātājs (nosaukums, reģistrācijas numurs Uzņēmumu reģistrā, juridiskā adrese);
   2. licences numurs;
   3. licences derīguma termiņš;
   4. tarifu plāns (norādot nolīgšanas tarifu, attāluma tarifu un laika tarifu, papildmaksu par pakalpojumiem);
   5. publicēšanas datums.
5. Izvērtējot pārvadātāja iesniegumu par grozījumiem tarifu plānā, institūcija normatīvajos aktos noteiktajā kārtībā, izvērtējot tā sastādīšanas atbilstību šo noteikumu 2.2. apakšpunktā noteiktajām prasībām, nolemj:

18.1. saskaņot grozījumus tarifu plānā;

18.2. atteikt saskaņot grozījumus tarifu plānā.

1. Institūcijas lēmums par tarifu plāna saskaņošanu tiek paziņots trīs darba dienu laikā no institūcijas lēmuma pieņemšanas dienas, iestādes tīmekļa vietnē publicējot grozīto tarifu plānu un tā spēkā stāšanās datumu.
2. Licences darbību aptur uz laiku vai anulē, ja konstatēta pārvadātāja neatbilstība šajos noteikumos noteiktajām prasībām vai arī citu normatīvo aktu prasībām autopārvadājumu jomā. Ja pārvadātāja licences darbību aptur vai licenci anulē, tiek apturēta vai anulēta arī visu piešķirto licences kartīšu darbība.
3. Institūcija var apturēt licences darbību, pamatojoties uz Valsts ieņēmumu dienesta pieņemtu lēmumu par saimnieciskās darbības apturēšanu uz laiku līdz paziņojuma par saimnieciskās darbības atjaunošanai saņemšanai.
4. Izvērtējot pārkāpuma smagumu, kā arī citus apstākļus, institūcija var apturēt licences darbību uz laiku līdz 3 mēnešiem, ja pārvadātājs ir pārkāpis taksometra vadītāja reģistrācijas vai taksometra skaitītāja lietošanas noteikumus, vai arī citas šo noteikumu vai citu normatīvo aktu prasības autopārvadājumu jomā.
5. Pēc licences darbības apturēšanas, pamatojoties uz pārvadātāja iesniegumu, institūcija atjauno licences darbību, ja pārvadātājs novērsis iemeslus, kuru dēļ licences darbība tika apturēta.
6. Izvērtējot pārkāpuma smagumu, kā arī citus apstākļus, institūcija var anulēt licenci ja:
   1. pārvadātājs neievēro normatīvo aktu prasības nodokļu jomā, ir pasludināts maksātnespējas process, uzsākts likvidācijas process vai apturēta tā saimnieciskā darbība;
   2. pārvadātājs atkārtoti gada laikā ir veicis pārvadājumus bez noteiktā kārtībā izsniegtas licences kartītes, pārkāpis taksometra vadītāja reģistrācijas vai taksometra skaitītāja lietošanas noteikumus;
   3. pārvadātājs atkārtoti gada laikā ir pārkāpis šo noteikumu vai citu normatīvo aktu prasības autopārvadājumu jomā;
   4. pārvadātājs atkārtoti gada laikā ir pārkāpis licences izsniegšanas nosacījumus;
   5. to pieprasa pārvadātājs, iesniedzot iesniegumu.
7. Ja licence anulēta atbilstoši šo noteikumu 24.1. – 24.4. apakšpunktā noteiktajam, jaunas licenci pārvadātājam iesniedz ne ātrāk kā pēc viena gada no lēmuma par licences anulēšanu spēkā stāšanās dienas.

**2.2. Prasības licences kartītes saņemšanai**

26. Lai saņemtu licences kartīti pārvadātājam ir jābūt derīgai licencei un transportlīdzeklim jāatbilst šādām prasībām:

* 1. M1 transportlīdzekļa kategorija;
  2. par citas personas īpašumā esoša transportlīdzekļa nodošanu lietošanā ir noslēgts nomas līgums, kura termiņš nav beidzies;
  3. valsts tehniskajā apskatē fiksēto transportlīdzekļa tehniskā stāvokļa vērtējums atbilst vērtējumam “0” vai “1”;
  4. taksometra, kurš ir aprīkots ar iekšdedzes dzinēju vai pēc savas konstrukcijas ir aprīkots ar iekšdedzes dzinēju un kā mehānisku dzinējspēku izmanto enerģiju no transportlīdzeklī glabātas elektroenerģijas vai dzinējspēka glabāšanas iekārtas (piemēram, akumulators, kondensators, spararats vai ģenerators u.c.) un kurš pirmo reizi reģistrēts pēc 2008.gada 31.decembra, radītā oglekļa dioksīda (CO2) izmešu daudzuma gramos (g) uz vienu kilometru (km) nepārsniedz 150 g.
  5. transportlīdzekļu un to vadītāju valsts reģistrā par transportlīdzekli nav reģistrēts neapmaksāts naudas sods, kā arī transportlīdzeklis nav ticis izmantots autopārvadājumu noteikumu pārkāpumā, par kuru uzliktais sods nav samaksāts.

1. Licences kartītes piešķiršanai transportlīdzeklim, pārvadātājs iesniegumam pievieno apliecinātu transportlīdzekļa nomas līguma kopiju, ja pārvadātājs nav autotransporta līdzekļa īpašnieks vai turētājs. Ja komercpārvadājumos tiek plānots izmantot jaunu, iepriekš Latvijā nereģistrētu transportlīdzekli, iesniegumam pievieno transportlīdzekļa pārdevēja apliecinājumu par transportlīdzekļa piegādi pārvadātājam.
2. Lai pārbaudītu transportlīdzekļa atbilstību 26. punktā noteiktajā prasībām, institūcija Reģistrā pārbauda:
   1. transportlīdzekļa atbilstību M1 transportlīdzekļa kategorijai;
   2. informāciju par transportlīdzekļa īpašnieku vai turētāju atbilstību noslēgtajam transportlīdzekļa nomas līgumam;
   3. valsts tehniskajā apskatē fiksēto transportlīdzekļa tehniskā stāvokļa vērtējuma atbilstību vērtējumam “0” vai “1”;
   4. atbilstību noteiktajam siltumnīcefekta gāzu emisiju apjoma ierobežojumam;
   5. vai par transportlīdzekli nav reģistrēts neapmaksāts naudas sods, kā arī transportlīdzeklis nav ticis izmantots autopārvadājumu noteikumu pārkāpumā, par kuru uzliktais sods nav samaksāts.
3. Institūcija viena mēneša laikā no dienas, kad iesniegts iesniegums licences kartītes piešķiršanai, izvērtējot iesniegto dokumentu atbilstību 27. punktā minētajām prasībām, nolemj:
   1. piešķirt licences kartīti;
   2. atteikt piešķirt licences kartīti.
4. Institūcijas lēmums par licences piešķiršanu tiek paziņots trīs darba dienu laikā no institūcijas lēmuma pieņemšanas dienas, ievadot informāciju par licences kartītes piešķiršanu Reģistrā, norādot:
   1. pārvadātāja nosaukumu;
   2. licences numuru;
   3. derīguma termiņu;
   4. transportlīdzekļa vispārējās nozīmes valsts reģistrācijas numuru vai “Agregātu numuru salīdzināšanas protokola” numuru;
   5. piešķirtās licences kartītes derīguma termiņu.
5. Pārvadātājs pēc transportlīdzekļa aprīkošanas atbilstoši šo noteikumu 38. punktā noteiktajām prasībām, iesniedz institūcijā iesniegumu par licences kartītes izsniegšanu.
6. Institūcija piecu darbdienu laikā izsniedz licences kartīti, Reģistrā papildus pie informācijas par pārvadātāja transportlīdzeklim piešķirto licences kartīti ievadot datus par izsniegtās licences kartītes numuru un derīguma termiņu. Izsniegtās licences kartītes derīguma termiņš nedrīkst pārsniegt:
   1. Reģistrā norādītās atļaujas piedalīties ceļu satiksmē derīguma termiņu;
   2. valsts sociālās apdrošināšanas obligāto iemaksu avansa maksājuma termiņu.
7. Veicot pasažieru komercpārvadājumus, informācijai par izsniegto licences kartīti jābūt ievadītai Reģistrā ar derīgu termiņu.
8. Institūcija var apturēt uz konkrētu transportlīdzekli piešķirtās licences kartītes darbību uz laiku līdz 3 mēnešiem, ja pārvadātājs ar konkrēto transportlīdzekli ir pārkāpis šo noteikumu vai citu normatīvo aktu prasības autopārvadājumu un ceļu satiksmē un normatīvajos aktos noteiktajā termiņā nav samaksājis tam uzlikto administratīvo sodu par normatīvo aktu prasību autopārvadājumu un ceļu satiksmē pārkāpumu, kas izdarīts ar konkrēto transportlīdzekli;
9. Pēc licences kartītes darbības apturēšanas termiņa izbeigšanās institūcija, pamatojoties uz pārvadātāja iesniegumu, atjauno licences kartītes darbību, ja pārvadātājs novērsis iemeslus, kuru dēļ licences kartītes darbība tika apturēta uz laiku.
10. Institūcija var anulēt uz konkrēto transportlīdzekli piešķirto licences kartīti, ja:
    1. pārvadātājs atkārtoti gada laikā ir veicis pārvadājumus ar konkrēto transportlīdzekli bez noteiktā kārtībā izsniegtas licences kartītes;
    2. pārvadātājs atkārtoti gada laikā ar konkrēto transportlīdzekli ir pārkāpis šo noteikumu vai citu normatīvo aktu prasības autopārvadājumu jomā;
    3. ja to pieprasa pārvadātājs vai transportlīdzekļa īpašnieks iesniedzot iesniegumu un par transportlīdzekli lēmuma pieņemšanas brīdī nav reģistrēti nenomaksāti sodi par pārkāpumiem autopārvadājumu jomā.
11. Ja piešķirtās licences kartītes derīguma termiņš ir beidzies, vai pieņemts lēmums par tās anulēšanu:
    1. institūcija ievada informāciju par piešķirtās licences kartītes anulēšanu Reģistrā;
    2. VAS “Ceļu satiksmes drošības direkcija” transportlīdzeklim neveic taksometra valsts tehnisko apskati;
    3. ar transportlīdzekli aizliegts piedalīties ceļu satiksmē.

**3. Prasības taksometra aprīkojumam**

1. Taksometra aprīkojums atbilst normatīvajos aktos par ceļu satiksmi noteiktajām prasībām, kā arī papildus ir aprīkots ar:
   1. pazīšanas zīmi – īpašu izgaismotu taksometru pazīšanas zīmi, kas ir nostiprināta uz transportlīdzekļa jumta. Pazīšanas zīme ir ieslēgta, ja taksometrs ir brīvs, un izslēgta, ja tas ir aizņemts. Pazīšanas zīmes noformējuma paraugs attēlots 2.pielikumā;
   2. speciālas nozīmes taksometra numura zīmi. Veicot transportlīdzekļa aprīkošanu ar speciālajām valsts reģistrācijas numura zīmēm transportlīdzeklis jāreģistrē pārvadātāja turējumā;
   3. gaismas kontrolsignālu, kas ir piestiprināts taksometra salonā aiz priekšējā stikla un ieslēdzas vai izslēdzas reizē ar pazīšanas zīmi;
   4. taksometra skaitītāju, kas pēc uzstādīšanas taksometrā ir verificēts atbilstoši normatīvajiem aktiem par valsts metroloģiskajai kontrolei pakļauto mērīšanas līdzekļu sarakstu un mērīšanas līdzekļu atkārtoto verificēšanu, verificēšanas sertifikātiem un verificēšanas atzīmēm un noteiktā kārtībā ir reģistrēts Valsts ieņēmuma dienestā.
   5. taksometra vadītāja (turpmāk – vadītājs) noteiktā kārtībā izsniegtu taksometru vadītāju reģistrācijas apliecību. Apliecību novieto transportlīdzekļa salonā uz priekšējā paneļa pasažiera pusē;
   6. informāciju par pamattarifu (maksu), norādot taksometra nolīgšanas tarifu, attāluma tarifu (maksu par vienu kilometru) un laika tarifu (braukšanas un stāvēšanas maksa par minūti) norāda ārpusē uz transportlīdzekļa labās puses aizmugurējām durvīm (neizmantojot durvju stikloto daļu) ar transportlīdzekļa pamatkrāsu kontrastējošas krāsas burtiem un cipariem, kuru augstums ir ne mazāks par 40 milimetriem. Vietā, kurā paredzēta informācija par taksometra pakalpojumu tarifiem (maksu), nedrīkst izvietot citu informāciju vai klientu maldinošu informāciju par piedāvātā pakalpojuma faktisko maksu. Ja taksometram labajā pusē ir tikai vienas durvis, informāciju par taksometra pakalpojumu tarifu (maksu) norāda taksometra labās puses aizmugurējā daļā;
   7. informāciju par pārvadātāju - juridiskas personas nosaukums jānorāda uz abām priekšējām durvīm (neizmantojot durvju stikloto daļu) ar transportlīdzekļa pamatkrāsu kontrastējošas krāsas burtiem un cipariem, kuru augstums ir ne mazāks par 40 milimetriem. Vietā, kurā paredzēta informācija par taksometra pakalpojumu tarifiem (maksu), nedrīkst izvietot citu informāciju vai klientu maldinošu informāciju par pakalpojuma sniedzēju;
2. Uz taksometra virsbūves atļauts izvietot reklāmu saskaņā ar normatīvajiem aktiem par reklāmas izvietošanu.

**4. Pakalpojumu sniegšanas un saņemšanas kartība**

1. Saskaņā ar noslēgtu pārvadājuma līgumu pārvadātājs apņemas aizvest pasažieri līdz pasažiera nolīgtajai vietai, bet pasažieris – samaksāt par braucienu. Līgums uzskatāms par noslēgtu brīdī, kad tiek uzsākts pārvadājums.
2. Taksometru var nolīgt:
   1. taksometru stāvvietā;
   2. apturot taksometru jebkurā vietā ārpus stāvvietas;
   3. izmantojot sakaru līdzekļus, mobilās lietotnes un tīmekļa vietnes.
3. Pieņemot pasūtījumu uz noteiktu laiku, pārvadātājs reģistrē pasūtījuma pieņemšanas laiku un paredzamo taksometra piebraukšanas laiku, kā arī nosaka pieļaujamo taksometra kavēšanās laiku.
4. Taksometra vadītājs braukšanas maksas aprēķinā izmanto normālo aprēķina režīmu “D”.
5. Par taksometra izmantošanu pasažieris maksā brauciena beigās.
6. Ja taksometru nolīgst vairāki pasažieri braucienam uz vienu un to pašu vietu (kolektīvs brauciens), vadītājs izsniedz čeku tam pasažierim, kurš norēķinās par braucienu.
7. Ja pasažieri kolektīvi izmanto taksometru braucienam uz dažādām vietām, galīgo maksu par braucienu iekasē no pēdējā pasažiera.
8. Pēc norēķināšanās par braucienu taksometra vadītājs izsniedz pasažierim kases čeku. Čekā norādīti šādi rekvizīti:
   1. pārvadātājs (nosaukums, nodokļu maksātāja reģistrācijas kods, Valsts ieņēmumu dienesta piešķirtais ar pievienotās vērtības nodokli apliekamās personas reģistrācijas numurs (ja pārvadātājs ir persona, kura reģistrēta Valsts ieņēmumu dienesta pievienotās vērtības nodokļa maksātāju reģistrā) un juridiskā adrese);
   2. dokumenta nosaukums – čeks –, tā numurs, datums un izdrukāšanas laiks. Čekus numurē augošā secībā, un numerācija nedrīkst atkārtoties viena kalendārā gada laikā;
      1. taksometra nolīgšanas tarifs (*euro*);
      2. attāluma tarifs par kilometru (*euro*);
      3. laika tarifs par minūti *(euro centi*);
      4. nobrauktie kilometri;
      5. brauciena laiks *(minūtēs)*;
      6. papildmaksa *(euro)*
      7. kopējā summa (*euro*) bez pievienotās vērtības nodokļa;
      8. reģistrēto darījumu kopsumma par braucienu naudas izteiksmē;
      9. norēķinu veids;
      10. taksometra valsts reģistrācijas numurs.
   3. ja pārvadātājs ir persona, kura reģistrēta Valsts ieņēmumu dienesta pievienotās vērtības nodokļa maksātāju reģistrā papildus jānorāda:

47.3.1.pievienotās vērtības nodokļa zīme;

47.3.2.piemērotā pievienotās vērtības nodokļa likme;

47.3.3.pievienotās vērtības nodokļa summa.

1. Ja tehnisku bojājumu dēļ vadītājs ir spiests pārtraukt pasažiera pārvadājumu ar taksometru, pasažieris samaksā maksu par taksometra nolīgšanu, nobraukto attālumu un brauciena ilgumu, par ko vadītājs izsniedz pasažierim čeku.
2. Pārvadāšanai pieļaujamais bagāžas svars un gabarīti ir atkarīgi no pakalpojuma sniegšanā izmantojamā transportlīdzekļa tehniskā raksturojuma.
3. Taksometrā ir aizliegts pārvadāt:
   1. asus, dzīvībai bīstamus priekšmetus un sprāgstošas, viegli uzliesmojošas, indīgas un kodīgas vielas, izņemot gāzes balonus ar tilpumu līdz pieciem litriem un degvielu traukos, kas izgatavoti no materiāla, kas nepieļauj statiskās strāvas veidošanos;
   2. šaujamieročus bez apvalkiem vai neiesaiņotus;
   3. priekšmetus, kuri var notraipīt vai sabojāt citu pasažieru apģērbu, salona apšuvumu, sēdekļus un bagāžas nodalījumu;
   4. dzīvniekus un putnus, izņemot gadījumus, ja pasažieris un vadītājs par to vienojas un dzīvniekus pārvadā krātiņā vai citā veidā, kas nepieļauj dzīvnieku pārvietošanos salonā un nodrošina salona tīrību, kārtību un drošību;
   5. priekšmetus, kuru izmēri un novietojums traucē vadītājam vadīt taksometru.
   6. suņus pārvadā pavadā ar uzliktu uzpurni, un pasažieris nodrošina sēdekļu un salona tīrību.
4. Bagāžas nodalījumā novietojamās bagāžas veidam un iesaiņojumam jābūt tādam, lai to bez grūtībām varētu novietot paredzētajā vietā. Maksa par bagāžas iekraušanu un izkraušanu no pasažiera netiek iekasēta.

**5. Pārvadātāja, taksometra vadītāja un pasažiera pienākumi un tiesības**

1. Pārvadātāja pienākumi:
   1. ja ir notikušas izmaiņas pārvadātāja rekvizītos (pārvadātāja nosaukuma, komercdarbības formas, pārvadātāja juridiskās adreses maiņa), divu nedēļu laikā pēc izmaiņām rekvizītos paziņot par to institūcijai;
   2. jānodrošina transportlīdzekļa speciālo valsts reģistrācijas numura zīmju nodošanu VAS “Ceļu satiksmes drošības direkcija” 5 darbdienu laikā no institūcijas pieņemtā lēmuma par licences kartītes anulēšanu spēkā stāšanās dienas;
   3. jānodrošina iespēja taksometros norēķinoties par pārvadātāja sniegtajiem pakalpojumiem, veikt bezskaidras naudas norēķinus ar maksājumu karti.
   4. jānodrošina, ka pakalpojumu sniedz vadītājs, kurš ir reģistrēts Taksometru vadītāju reģistrā, un sniegt ziņas VSIA “Autotransporta direkcija” par vadītājiem informācijas aktualizēšanai Taksometru vadītāju reģistrā.
   5. ja pārvadātāja rīcībā esošo transportlīdzekļu parks pārsniedz 20 vienības, pārvadātājam jānodrošina vismaz viens transportlīdzeklis, kas piemērots personu ar kustību traucējumiem pārvadāšanai.
   6. informēt transportlīdzekļa īpašnieku, ja nomātam transportlīdzeklim tiek apturēta vai anulēta licences kartīte.
   7. ja tehnisku bojājumu dēļ pārtraukts pasažiera pārvadājums, pārvadātājam jānodrošina, pasažiera nogādāšana vajadzīgajā vietā vai, ja pasažieris vēlas – brauciena sākumpunktā.
   8. ja pārvadātājs piedāvā pakalpojumu izmantojot tīmekļvietni vai mobilo lietotni, informāciju par tīmekļvietne vai mobilās lietotnē reģistrētajiem braucieniem un atteikumiem glabā Latvijas teritorijā vismaz 5 gadus. Pārvadātājam ir aizliegts informāciju par pieņemtajiem vai atteiktajiem pasūtījumiem dzēst vai labot, kā arī veikt labojumus vadītāju un transportlīdzekļu sarakstā ar atpakaļejošu datumu.
2. Pārvadātājs reizi ceturksnī par iepriekšējos trīs mēnešos veiktajiem braucieniem sniedz informāciju Valsts ieņēmumu dienestam šādā apmērā:
   1. pārvadātāja nosaukums, reģistrācijas numurs,
   2. autovadītāja vārds, uzvārds, personas kods,
   3. autovadītāja katrā mēnesī nostrādāto stundu skaits,
   4. saņemtā samaksa par katrā mēnesī veiktajiem pārvadājumiem,
   5. katrā mēnesī braucienos izmantoto transportlīdzekļu valsts reģistrācijas numuri.
3. Pārvadātājs pēc Valsts ieņēmumu dienesta pieprasījuma par pieprasījumā norādīto periodu:
   1. datums,
   2. pārvadātāja nosaukums, reģistrācijas numurs,
   3. transportlīdzekļa valsts reģistrācijas numurs,
   4. autovadītāja vārds, uzvārds, personas kods,
   5. autovadītāja darba laiks (konkrēts autovadītājs lietotnē ir atzīmējis darba uzsākšanu un pabeigšanu),
   6. veikto braucienu skaits,
   7. nobrauktais attālums km (var būt kopā diennaktī vai par katru braucienu atsevišķi),
   8. braucienu ilgums (st/min, var būt kopā diennaktī vai par katru braucienu atsevišķi),
   9. saņemtā samaksa (var būt kopā diennaktī vai par katru braucienu atsevišķi).
4. Taksometra vadītāja pienākumi:
   * 1. pirms darba uzsākšanas pārliecināties par nepieciešamo dokumentu esamību taksometrā, taksometra aprīkojuma un transportlīdzekļa tehniskā stāvokļa atbilstību pakalpojuma sniegšanai;
   1. uzraudzīt, lai taksometra aprīkojums, tajā skaitā skaitītājs, būtu tehniskā kārtībā, un nepieļaut tā plombējuma bojājumus;
   2. nodrošināt tīrību un kārtību salonā un bagāžas nodalījumā;
   3. taksometru stāvvietās ievērot taksometru rindas kārtību, izņemot šo noteikumu 60.1. apakšpunktā minēto gadījumu, un nepārsniegt stāvvietā atļauto taksometru skaitu;
   4. zināt pilsētas ielu plānojumu un braukt uz pasažiera nosaukto vietu pa iespējami īsāko ceļu vai pa pasažiera izvēlēto maršrutu;
   5. uzsākot pasažiera pārvadāšanu, ieslēgt taksometra skaitītāju;
   6. nodrošināt bagāžas nodalījumā pārvadājamās bagāžas saglabāšanu un pēc pasažiera lūguma sniegt pasažierim palīdzību bagāžas novietošanai taksometrā, kā arī brauciena beigās pēc pasažiera lūguma sniegt palīdzību bagāžas izņemšanai no taksometra;
   7. brīdināt pasažieri, ka pēc norunātā gaidīšanas laika pasažiera apkalpošana var tikt izbeigta;
   8. nodrošināt iespēju pasažierim izkāpt tam piemērotā vietā;
   9. pēc brauciena fiksēt taksometra skaitītāja rādījumu un paziņot to pasažierim;
   10. pēc kontroles institūcijas amatpersonas pirmā pieprasījuma uzrādīt pārvadājumu veikšanai nepieciešamos dokumentus, tajā skaitā noteiktā kārtībā apliecinātu darba līguma, kas noslēgts ar pārvadātāju, izrakstu, izņemot gadījumu, ja vadītājs vienlaikus ir arī pārvadātājs, kas saņēmis speciālo atļauju (licenci), ko izsniegusi attiecīgā institūcija un nodrošināt iespēju nolasīt taksometra skaitītāja summāros rādītājus.
5. Taksometra vadītājam ir aizliegts:
   1. pārvadāt pasažierus, ja vadītājs nav reģistrēts Taksometru vadītāju reģistrā;
   2. pārvadāt pasažierus, ja nav noslēgts darba līgums ar pārvadātāju, izņemot gadījumu, ja vadītājs vienlaikus ir arī pārvadātājs, kas saņēmis speciālo atļauju (licenci), ko reģistrējusi attiecīgā institūcija;
   3. taksometru izmantot ārpus vadītāja darba laika;
   4. pārvadāt pasažierus, ja taksometra skaitītājs nav ieslēgts;
   5. taksometru stāvvietās, autoostās un citās vietās pašam vai ar citu personu starpniecību (kuras nepiedalīsies braucienā) uzaicināt pasažierus, norādot brauciena virzienu vai galapunktu;
   6. uzņemt taksometrā citus pasažierus, ja tam nepiekrīt taksometrā esošie pasažieri;
   7. smēķēt taksometra salonā.
   8. veikt pasažieru pārvadājumus, ja taksometra skaitītājam laiks un datums neatbilst reālajam, kā arī ja taksometra skaitītājs uzrāda citas kļūdas.
6. Taksometra vadītāja tiesības:
   1. neuzņemt taksometrā vai izsēdināt no tā pasažieri, ja:
      1. pasažieris izvēlas braucienu pa ceļu, kura stāvoklis nenodrošina transportlīdzekļu drošu kustību;
      2. pasažiera apģērbs (bagāža) var nosmērēt vai sabojāt salona sēdekļus (bagāžas nodalījumu);
      3. pasažieris atrodas alkoholisko dzērienu, narkotisko vai citu apreibinošo vielu reibuma stāvoklī vai izturas rupji un agresīvi;
      4. pirms brauciena vai brauciena laikā atklājas, ka ir pārkāptas šo noteikumu 48. punktā minētās prasības.
7. Pasažiera pienākumi:
   1. pēc iekāpšanas taksometrā nosaukt brauciena galapunktu vai maršrutu;
   2. brauciena beigās samaksāt vadītājam saskaņā ar taksometra skaitītāja rādījumu un papildmaksu, ja saņemti citi pakalpojumi;
   3. uzņemties atbildību par bagāžas iekraušanu un izkraušanu, kā arī salonā pārvadājamās bagāžas saglabāšanu.
8. Pasažiera tiesības:
   1. taksometru stāvvietā izvēlēties jebkuru taksometru neatkarīgi no to rindas kārtības;
   2. izvēlēties brauciena maršrutu;
   3. pēc savas iniciatīvas pārtraukt braucienu.

tiesības vērsties pie pārvadātāja, ja taksometrā aizmirstas personīgās mantas.

**6. Noslēguma jautājumi**

1. Atzīt par spēku zaudējušiem Ministru kabineta 2013. gada 3. jūlija noteikumus Nr. 468 "Noteikumi par pasažieru pārvadāšanu ar vieglajiem taksometriem" (Latvijas Vēstnesis, 2012, 106. nr.; 2013, 199. nr; 2016, 247.nr.).
2. Noteikumu prasības par taksometru vadītāju reģistrācijas nosacījumiem piemērojamo no 2018. gada 1. maija.
3. Noteikumu 26.4.apakšpunktā minētā prasība stājas spēkā 2019.gada 1.janvārī.
4. Noteikumu 38.7. apakšpunkta prasība piemērojama no 2018. gada 1. maija.
5. Pārvadātājiem, kuriem licences kartītes piešķirtas līdz šo noteikumu spēkā stāšanās dienai, pazīšanās zīme šo noteikumu saskaņā ar šo noteikumu 2.pielikuma paraugu piemērojams no 2021.gada 1.janvāra.

**Informatīva atsauce uz Eiropas Savienības direktīvu.**

Noteikumos iekļautas tiesību normas, kas izriet no Eiropas Parlamenta un Padomes 2004.gada 31.marta Direktīvas [2004/22/EK](http://eur-lex.europa.eu/eli/dir/2004/22/oj/?locale=LV) par mērinstrumentiem.

Noteikumi stājas spēkā 2018.gada 1.martā.

Ministru prezidents M.Kučinskis

Satiksmes ministrs U.Augulis

Iesniedzējs:

Satiksmes ministrs U.Augulis

Vīza:

Valsts sekretārs K.Ozoliņš

30.10.2017 16:00

3552

D.Ziemele-Adricka 67028036

[Dana.Ziemele-Adricka@sam.gov.lv](mailto:Dana.Ziemele-Adricka@sam.gov.lv)